**Έκθεση της** **Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού για τον αναπεμφθέντα νόμο «Ο περί της Λειτουργίας Ταμείου Ανανεώσιμων Πηγών Ενέργειας και Εξοικονόμησης Ενέργειας Νόμος του 2022»**

**Παρόντες:**

Κυριάκος Χατζηγιάννης, πρόεδρος Ανδρέας Πασιουρτίδης

Ονούφριος Κουλλά Πανίκος Λεωνίδου

Νίκος Σύκας Μιχάλης Γιακουμή

Γιαννάκης Γαβριήλ Σταύρος Παπαδούρης

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού επανεξέτασε σε συνεδρία της, που πραγματοποιήθηκε στις 28 Ιουνίου 2022, τον πιο πάνω νόμο, τον οποίο η Βουλή των Αντιπροσώπων ψήφισε στις 2 Ιουνίου 2022 και του οποίου τμήμα αναπέμφθηκε από την Προεδρεύουσα της Δημοκρατίας κατ’ επίκληση του Άρθρου 51.1 του Συντάγματος της Κυπριακής Δημοκρατίας. Στη συνεδρίαση αυτή κλήθηκαν και παρευρέθηκαν εκπρόσωποι του Υπουργείου Ενέργειας, Εμπορίου και Βιομηχανίας, της Νομικής Υπηρεσίας της Δημοκρατίας και της Ρυθμιστικής Αρχής Ενέργειας Κύπρου.

Όπως είναι γνωστό, με τον αναπεμφθέντα νόμο σκοπείται η θέσπιση νέας νομοθεσίας για τη βελτίωση της λειτουργίας του Ταμείου Ανανεώσιμων Πηγών Ενέργειας και Εξοικονόμησης Ενέργειας και την ενίσχυση της αποτελεσματικότητάς του για την προώθηση των ανανεώσιμων πηγών ενέργειας και την εξοικονόμηση ενέργειας, καθώς και για την επίτευξη των αντίστοιχων εθνικών δεσμευτικών στόχων.

Υπενθυμίζεται ότι στο στάδιο της συζήτησης του σχετικού νομοσχεδίου η επιτροπή, λαμβάνοντας υπόψη όλα όσα τέθηκαν ενώπιόν της, επέφερε σημαντικές τροποποιήσεις, προκειμένου να επέλθουν σε αυτό οι δέουσες νομοτεχνικές και επί της ουσίας βελτιώσεις και να επιτευχθούν κατά το δυνατόν οι απαραίτητες συγκλίσεις επί των θεμάτων για τα οποία εκφράστηκαν διαφωνίες και επιφυλάξεις από μέρους των ενδιαφερόμενων πλευρών.

Οι κυριότεροι λόγοι της αναπομπής τμήματος του υπό αναφορά νόμου από την Προεδρεύουσα της Δημοκρατίας, όπως αυτοί εξάγονται από την επιστολή της προς τον Προεδρεύοντα της Βουλής των Αντιπροσώπων, ημερομηνίας 23 Ιουνίου 2022, παρατίθενται ακολούθως αυτούσιοι:

«Η Βουλή των Αντιπροσώπων, εισήγαγε, στον υπό αναπομπή Νόμο, το άρθρο 7(1)(ζ), σύμφωνα με το οποίο, ως μέλος της Επιτροπής Διαχείρισης του Ταμείου Ανανεώσιμων Πηγών Ενέργειας και Εξοικονόμησης Ενέργειας (στο εξής «η Επιτροπή»), έχει συμπεριληφθεί *“εκπρόσωπος των καταναλωτών, κατόπιν εισήγησης των νόμιμα συσταθέντων οργανισμών ή συνδέσμων που εκπροσωπούν τους καταναλωτές”.*

Η νέα αυτή διάταξη, αφορά στη νόμιμη συγκρότηση, του διοικητικού οργάνου. Η νόμιμη συγκρότηση του οργάνου, θεμελιώνεται σε έγκυρο κανόνα δικαίου, καθώς και στο νόμιμο διορισμό ή εκλογή, των υπό του Νόμου, προβλεπομένων μελών και του προεδρείου αυτού, ενώ η νόμιμη σύνθεση, σε αντίθεση προς τη νόμιμη συγκρότηση, αναφέρεται στη συγκεκριμένη περίπτωση λειτουργίας του συλλογικού οργάνου (***Πειθαρχικό Συμβούλιο Ιατρών ν. Παυλίδη κ.ά.*** *(2010) 3 Α.Α.Δ. 251* **και *Π.Δ. Δαγτόγλου: «Γενικό Διοικητικό Δίκαιο»*** 5η Έκδ. σελ. 552-553, παρ. 955 και 957).

Η νέα αυτή διάταξη η οποία εισάγεται με τον υπό αναπομπή Νόμο, ενδεχομένως να επηρεάσει δυσμενώς τη νόμιμη συγκρότηση και σύνθεση της Επιτροπής, εφόσον η διάταξη αυτή, είναι γενική και αόριστη. Ειδικότερα, οι σύνδεσμοι ή οργανώσεις, που εκπροσωπούν καταναλωτές, δεν ορίζονται από την κείμενη νομοθεσία και ούτε ο υπό αναπομπή Νόμος, ορίζει ποιοι είναι οι σύνδεσμοι αυτοί ή οι οργανώσεις καταναλωτών. Ως εκ τούτου, η εκτελεστική εξουσία, δεν γνωρίζει, σε ποιους συνδέσμους ή οργανισμούς, θα πρέπει να αποταθεί, ώστε αυτοί να προτείνουν εκπροσώπους τους ως μέλη της Επιτροπής. Περαιτέρω, αναφέρεται ότι, σε περίπτωση, κατά την οποία, οι σύνδεσμοι ή οργανώσεις καταναλωτών, δεν καταλήξουν σε συμφωνία, ως προς τον εκπρόσωπό τους, αυτό θα επηρεάσει την νόμιμη συγκρότηση της Επιτροπής και εν γένει τη λειτουργία της, εφόσον λόγω αυτού, ενδεχομένως η Επιτροπή, να μην συγκροτηθεί σε σώμα, ως οφείλει να πράξει.

Επιπρόσθετα, ο υπό αναπομπή Νόμος, εισήγαγε διάταξη, σύμφωνα με την οποία, αυξήθηκαν τα μέλη της Επιτροπής, από πέντε, σε επτά, εντούτοις, για σκοπούς απαρτίας, παρέμεινε η αναφορά στον Νόμο, σε παρουσία του Προέδρου και δύο μελών (άρθρο 9(3) του υπό αναπομπή Νόμου).

Η απαρτία αποτελεί μέρος της ad hoc λειτουργίας του διοικητικού οργάνου και αποτελεί έννοια συνδεδεμένη με τη νόμιμη σύνθεση, (***Π.Δ. Δαγτόγλου: «Γενικό Διοικητικό Δίκαιο»*** (1977), σελ. 216-217). Η απαρτία παραπέμπει, στην κατά περίπτωση σύνθεση, του συλλογικού οργάνου, προς εξέταση ορισμένου θέματος. Η απαρτία, καθορίζεται από τον κανόνα λειτουργίας του συλλογικού οργάνου, (άρθρο 23 του περί Γενικών Αρχών του Διοικητικού Δικαίου Νόμου Ν. 158(Ι)/1999).

Σύμφωνα με νομολογία του Δικαστηρίου, είναι δυνατό τα νομοθετήματα, να καθορίζουν απαρτία, λιγότερη από το σύνολο των μελών που συγκροτούν το συλλογικό όργανο για σκοπούς ευελιξίας, τηρούμενης όμως της ελάχιστης απαρτίας. Η δε τήρηση της απαρτίας όπως αυτή προδιαγράφεται στα νομοθετήματα, είναι αναγκαία για λήψη νόμιμης απόφασης από το διοικητικό όργανο. Έστω και εάν ο υπό αναπομπή Νόμος, καθορίζει το τι αποτελεί απαρτία, ως μικρότερο αριθμό, από το ήμισυ των μελών της Επιτροπής, εντούτοις, απαρτία συνήθως, συνιστά, το ήμισυ πλέον ενός, των μελών που συγκροτούν το διοικητικό όργανο. Ως εκ τούτου, η αναφορά στο άρθρο 9(3) του υπό αναπομπή Νόμου θα πρέπει να τροποποιηθεί, ώστε να αυξηθεί ο αριθμός των προσώπων, που προβλέπει ο Νόμος ότι πρέπει να παρίστανται στις συνεδρίες της Επιτροπής, για σκοπούς απαρτίας αυτής, με στόχο τη διασφάλιση της νομιμότητας των συνεδριών της Επιτροπής.».

Οι εκπρόσωποι του Υπουργείου Ενέργειας, Εμπορίου και Βιομηχανίας και της Νομικής Υπηρεσίας της Δημοκρατίας κατά την εξέταση του αναπεμφθέντος νόμου από την επιτροπή αναφέρθηκαν αναλυτικά στους λόγους για τους οποίους κρίθηκε σκόπιμη η αναπομπή τμημάτων του νόμου, στη βάση της πιο πάνω επιστολής.

Στα πλαίσια της συζήτησης, τα μέλη της επιτροπής υπέβαλαν ερωτήσεις σε σχέση με τους λόγους της αναπομπής.

Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού, αφού έλαβε υπόψη όλα όσα τέθηκαν ενώπιόν της, ομόφωνα αποφάσισε να αποδεχθεί την αναπομπή και ως εκ τούτου τροποποίησε το κείμενο του αναπεμφθέντος νόμου ως ακολούθως:

1. Αύξηση του αριθμού των μελών της Επιτροπής Διαχείρισης του ταμείου που απαιτείται για σκοπούς απαρτίας, ώστε η παρουσία του προέδρου και τριών (3) μελών, αντί δύο (2), να αποτελεί απαρτία.
2. Προσθήκη πρόνοιας σύμφωνα με την οποία, σε περίπτωση που δεν υποβληθεί εισήγηση εκ μέρους των νόμιμα συσταθέντων οργανισμών ή συνδέσμων που εκπροσωπούν τους καταναλωτές όσον αφορά τον εκπρόσωπό τους που θα συμμετέχει ως μέλος στην Επιτροπή Διαχείρισης του ταμείου εντός τριάντα (30) ημερών από την ημερομηνία έναρξης της ισχύος του αναπεμφθέντος νόμου, ο Υπουργός Ενέργειας, Εμπορίου και Βιομηχανίας θα προβεί στον καθορισμό του εν λόγω εκπροσώπου.

28 Ιουνίου 2022

Αρ. Φακ. 23.01.063.048-2022

ΧΑ/ΧΜ/ΧΧ